Okresná prokuratúra Košice II 
Mojmírova 5, 040 46 Košice 1 	

Sp. zn. : 4 Pv 102/13/8803	Košice II, 12.4.2013
EEČ : 2-64-134-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1, odsek 3 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice II
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX, s.r.o. 
	sídlo organizácie: XXXXX, Slovensko
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 1 673,35 € 
b.	Peňažná suma určená na všeobecne prospešné účely: 150,00 € 
c.	Konkrétny adresát peňažnej sumy určenej na všeobecne prospešné účely: Obecný úrad XXXXX/0200 (VUB) 
d.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odb.kriminálnej polície OR PZ  XXXXX pod spisovou značkou XXXXX-2012.
v trestnej veci vedenej za prečin krádeže podľa § 20, § 212 ods. 1, ods. 3 písm. a) Trestného zákona, ktorého sa mal dopustiť XXXXX na tom skutkovom základe, že po predchádzajúcej vzájomnej dohode a po tom, čo obv. XXXXX dňa 30.08.2011 z areálu XXXXX, XXXXX odcudzil vopred pripravené náhradné diely a to ložiská typu: NU2224ECML 2 ks, SKF7220BECBM 4 ks, 21312E 5 ks, 22315E 5 ks a  61830HLU 8 ks, tieto ložiská cez bránu č. 7 na nákladnom motorovom vozidle zn. Tatra 815 vyviezol XXXXX, čím takto pre poškodeného XXXXX, XXXXX, IČO: XXXXX, spôsobili škodu vo výške 3.346,69 €,

Odôvodnenie: 
Uznesením povereného príslušníka OR PZ Obvodného oddelenia XXXXX - XXXXX, sp. zn  ORP-XXXXX-KE-2012 zo dňa 16.4.2012 bolo podľa § 199 ods. 1 Trestného poriadku začaté trestné stíhanie a uznesením vyšetrovateľa Okresného riaditeľstva PZ, Odboru kriminálnej polície XXXXX, sp. zn  ORP-XXXXX-KE-2012 zo dňa 11.7.2012 bolo podľa § 206 ods. 1 Trestného poriadku vznesené obvinenie XXXXX, XXXXX,  XXXXX, XXXXX a XXXXX za zločin krádeže podľa § 20, § 212 ods. 1, ods. 3 písm. a), ods. 4 písm. b) Trestného zákona Trestného zákona pre skutok, že dňa 30.08.2011 v presne nezistenom čase v Košiciach po spoločnej a vzájomnej dohode z areálu XXXXX, XXXXX ukradli vopred pripravené náhradné diely - ložiská v počte 24 ks typu NU2224ECML v počte 2 ks, typu SKF7220BECBM v počte 4 ks, typu 21312E v počte 5 ks, typu 22315E v počte 5 ks a typu 61830HLU v počte 8 ks, ktoré cez   bránu č. 7 na nákladnom motorovom vozidle zn. Tatra 815 vyviezol XXXXX, kde následne tieto ložiská boli preložené do vozidla XXXXX zn. XXXXX, bordovej farby, ečv: XXXXX a ním vyvezené do Ružomberka, kde na Čerpacej stanici OMV tieto ložiská odpredal XXXXX konateľovi fy XXXXX za sumu 650,-EUR, ktorú si medzi sebou rozdelili a použili pre vlastnú potrebu, čím takto si prisvojili cudziu vec tým, že sa jej zmocnili a porušili dôležitú povinnosť, vyplývajúcu z ich zamestnania a svojim konaním spôsobili spoločnosti XXXXX s.r.o. škodu vo výške 3.500,-EUR.

Uznesením Okresnej prokuratúry XXXXX II, sp. zn. XXXXX/12 zo dňa11.02.2013 bola trestná vec obv. XXXXX vylúčená na samostatné konanie. 

	Preskúmaním vyšetrovacieho spisu som zistil, že v predmetnej trestnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku.

Obvinený XXXXX a zástupca poškodenej spoločnosti XXXXX uzavreli dňa 27.03.2013 za prítomnosti probačného a mediačného úradníka na Okresnom súde XXXXX II, sp. zn. XXXXX/2013,  dohodu o zmieri, v rámci ktorej obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný, svoje konanie úprimne oľutoval a za svoje konanie sa ospravedlnil. Zástupca poškodenej spoločnosti XXXXX ospravedlnenie obvineného prijal, pričom náhradu škody nežiada, pretože obvinený XXXXX svoju polovicu spôsobenej škody vo výške 1.673,35 € uhradil. 

Dňa 27.03.2013 obvinený XXXXX zložil na depozitný účet pre zmier Krajskej prokuratúry  v Košiciach, č.ú. XXXXX peňažnú sumu vo výške 150,-€ určenú vo výške 75,-€ štátu na peňažnú pomoc poškodeným trestnými činmi a vo výške 75,-€ na všeobecne prospešné účely a to v prospech Obecného úradu XXXXX. 
 
Obvinený XXXXX a zástupca poškodenej spoločnosti XXXXX s týmto spôsobom vybavenia veci vyslovili súhlas.

Vzhľadom na povahu a závažnosť spáchaného prečinu, na mieru akou bol prečinom dotknutý verejný záujem, na bezúhonnú osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci a mám za to, že využitie odklonu v trestnom konaní formou schválenia zmieru a zastavenia trestného stíhania bude mať na obvineného pozitívny motivačný stimul k vyvarovaniu sa podobných excesov z riadneho života v budúcnosti. 

S poukazom na všetky uvedené skutočnosti som rozhodol v zmysle výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Kamil Lehotský
prokurátor